Official Journal L 236 , 04/09/2002 P. 0004 - 0009



KOMISIJAS LēMUMS (2002. gada 3. septembris), ar ko nosaka pārskatītus ekoloģiskos kritērijus Kopienas ekomarķējuma piešķiršanai iekštelpu krāsām un lakām un groza Lēmumu 1999/10/EK (paziņots ar dokumenta numuru C(2002) 3202) (dokuments attiecas uz EEZ) (2002/739/EK) EIROPAS KOPIENU KOMISIJA, ņemot vērā Eiropas Kopienas dibināšanas līgumu, ņemot vērā Eiropas Parlamenta un Padomes 2000. gada 17. jūlija Regulu (EK) Nr. 1980/2000 par pārskatītu Kopienas ekomarķējuma piešķiršanas sistēmu[1] un jo īpaši tās 6. panta 1. punkta otro daļu, tā kā: (1) Regulā (EK) Nr. 1980/2000 paredzēts, ka Kopienas ekomarķējumu var piešķirt ražojumam, kam ir īpašības, kuru dēļ tas var būtiski uzlabot galvenos vides aspektus. (2) Regulā (EK) Nr. 1980/2000 paredzēts atbilstīgi ražojumu grupām izstrādāt īpašus ekomarķējuma kritērijus. (3) Tajā arī paredzēts, ka ekomarķējuma kritērijus, kā arī ar tiem saistītās vērtēšanas un pārbaudes prasības pārskata laikus līdz katrai ražojumu grupai noteikto kritēriju spēkā esamības laikposma beigām. Pēc šādas pārskatīšanas tiek izteikts priekšlikums pagarināt kritēriju spēkā esamības termiņu, tos atcelt vai pārskatīt. (4) Lai atspoguļotu tirgus norises, ir lietderīgi pārskatīt ekoloģiskos kritērijus, kuri noteikti Komisijas 1998. gada 18. decembra Lēmumā 1999/10/EK, ar ko nosaka ekoloģiskos kritērijus Kopienas ekomarķējuma piešķiršanai krāsām un lakām[2]. Turklāt jāgroza minētā lēmuma spēkā esamības termiņš, kas pagarināts ar Lēmumu 2001/608/EK[3], un ražojumu grupas definīcija. (5) Jāpieņem jauns Komisijas lēmums, ar ko minētajai ražojumu grupai noteiktu īpašus ekoloģiskos kritērijus, kuri būtu spēkā piecus gadus. (6) Lai uzņēmējsabiedrībām, kuru ražojumiem pirms šā lēmuma piemērošanas dienas ir bijis piešķirts ekomarķējums vai kuras par saviem ražojumiem pirms šā lēmuma piemērošanas dienas iesniegušas pieteikumu ekomarķējuma saņemšanai, būtu pietiekami ilgs laiks minētos ražojumus pielāgot, lai tie atbilstu jaunajiem kritērijiem, ir lietderīgi, ka ierobežotā laikposmā, kas nepārsniedz divpadsmit mēnešus, vienlaikus ir spēkā šajā lēmumā noteiktie jaunie kritēriji un Lēmumā 1999/10/EK noteiktie kritēriji. (7) šajā lēmumā paredzētie pasākumi izstrādāti, pamatojoties uz kritēriju projektu, ko sagatavojusi Eiropas Savienības Ekomarķējuma komiteja, kura izveidota saskaņā ar Regulas (EK) Nr. 1980/2000 13. pantu. (8) šajā lēmumā paredzētie pasākumi ir saskaņā ar atzinumu, ko sniegusi komiteja, kura izveidota, pamatojoties uz Regulas (EK) Nr. 1980/2000 17. pantu, IR PIEŅĒMUSI ŠO LĒMUMU. 1. pants Lai krāsām un lakām saskaņā ar Regulu (EK) Nr. 1980/2000 piešķirtu Kopienas ekomarķējumu, tām jāietilpst ražojumu grupā - "iekštelpu krāsas un lakas", kā definēts 2. pantā, un tām jāatbilst šā lēmuma pielikumā izklāstītajiem ekoloģiskajiem kritērijiem. 2. pants 1. Saskaņā ar 2. punktu ražojumu grupā - "iekštelpu krāsas un lakas" - ietilpst iekštelpu dekoratīvās krāsas un lakas, beices un līdzīgi izstrādājumi, kas paredzēti gan neprofesionāliem, gan profesionāliem lietotājiem un kas pamatā ir paredzēti izmantošanai iekštelpās un šādiem nolūkiem tiek realizēti. Ražojumu grupā, inter alia, ietilpst grīdas pārklājumi un grīdas krāsas, pēc neprofesionālu vai profesionālu krāsotāju pieprasījuma izplatītāju tonētas krāsas, šķidras vai pastveida dekoratīvas krāsas, kam ražotājs var būt veicis pirmapstrādi vai ko ražotājs tonējis vai sagatavojis atbilstīgi patērētāju vajadzībām, tostarp pie šādas ražojumu grupas piederošie gruntējumi (un materiāli virsmas apstrādāšanai). 2. "Krāsa" ir pigmentēts šķidrs, pastveida vai pulverveida pārklājuma materiāls, kas pēc uzklāšanas uz virsmām veido necaurredzamu kārtu, kurai piemīt aizsargājošas, dekoratīvas vai specifiskas tehniskas īpašības. "Laka" ir caurspīdīgs pārklājuma materiāls, kas pēc uzklāšanas uz virsmām veido cietu, caurredzamu kārtu, kurai piemīt aizsargājošas, dekoratīvas vai specifiskas tehniskas īpašības. Pēc uzklāšanas krāsa vai laka izžūst, pārvēršoties par cietu, adhezīvu un aizsargājošu pārklājumu. Dekoratīvās krāsas un lakas ir krāsas un lakas, ko dekoratīvos un aizsardzības nolūkos klāj uz ēkām, to apdares elementiem un furnitūras. Tās klāj tieši uz vietas. Lai gan dekoratīvās krāsas un lakas galvenokārt tiek izmantotas dekoratīvos nolūkos, tām piemīt arī aizsargfunkcija. Beices (lazūra krāsas) ir pārklājuma materiāli, kas veido caurspīdīgu vai puscaurspīdīgu kārtu, lai radītu dekoratīvu efektu un lai aizsargātu koka virsmu pret atmosfēras iedarbību, tādējādi atvieglojot to uzturēšanu. 3. Ražojumu grupā nav iekļauti šādi izstrādājumi: a) pretkorozijas pārklājumi; b) pretnosēdumu pārklājumi; c) koksnes aizsardzības līdzekļi; d) pārklājumi, kas tiek izmantoti īpašiem rūpnieciskiem vai profesionāliem mērķiem, tostarp īpaši izturīgi pārklājumi un divkomponentu izstrādājumi; e) speciāli ražojumi, tostarp specifiski prettraipu līdzekļi un augstas efektivitātes gruntskrāsas; f) fasādes pārklājumi; g) jebkuri ražojumi, kas pamatā ir paredzēti izmantošanai ārpus telpām un šādiem nolūkiem tiek realizēti. 3. pants Administratīviem mērķiem ražojumu grupai - "iekštelpu krāsas un lakas" - piešķir kodu "007". 4. pants Lēmuma 1999/10/EK 3. pantu aizstāj ar šādu: "3. pants Ražojumu grupas definīcija un ražojumu grupai noteiktie īpašie ekoloģiskie kritēriji ir spēkā līdz 2003. gada 31. augustam." 5. pants Šo lēmumu piemēro no 2002. gada 1. septembra līdz 2007. gada 31. augustam. Ražojumu grupā - "krāsas un lakas" - ietilpstošo ražojumu ražotāji, kuriem ekomarķējums jau ir piešķirts līdz 2002. gada 1. septembrim, drīkst turpināt to izmantot līdz 2003. gada 31. augustam. Ražojumu grupā - "krāsas un lakas" -ietilpstošo ražojumu ražotājiem, kuri līdz 2002. gada 1. septembrim iesnieguši pieteikumu ekomarķējuma saņemšanai, ekomarķējumu var piešķirt saskaņā ar Lēmuma 1999/10/EK noteikumiem. Šādos gadījumos marķējumu drīkst izmantot līdz 2003. gada 31. augustam. 6. pants Šis lēmums ir adresēts dalībvalstīm. Briselē, 2002. gada 3. septembrī Komisijas vārdā Komisijas locekle Margot Wallström PIELIKUMS PAMATPRINCIPI Kritēriju mērķi Šo kritēriju mērķis, jo īpaši, ir: - veicināt efektīvu ražojumu izmantošanu un līdz minimumam samazināt atkritumu rašanos, - samazināt videi radīto risku un citus riskus (piemēram, troposfēras ozona uzkrāšanos), samazinot šķīdinātāju emisijas, - samazināt toksisku vai citādu piesārņojošu vielu izplūdes ūdeņos. Kritēriji ir noteikti līmeņos, kas veicina to, ka tiek marķētas iekštelpu krāsas un lakas, kurām ir maza ietekme uz vidi. Novērtēšanas un pārbaudes prasības Konkrētas novērtēšanas un pārbaudes prasības norādītas katram kritērijam atsevišķi. Gadījumos, kad pieteikuma iesniedzējam jāiesniedz deklarācijas, dokumentācija, analīžu rezultāti, pārbaudes ziņojumi vai citi pierādījumi par kritēriju ievērošanu, ir skaidrs, ka tos var attiecīgi izsniegt pats pieteikuma iesniedzējs un/vai tā piegādātājs(-i), un/vai viņa(-u) piegādātājs(-i) utt. Attiecīgos gadījumos var izmantot citas, konkrētajam kritērijam nenorādītas pārbaudes metodes, ja tās kā līdzvērtīgas ir akceptējusi kompetentā iestāde, kas izskata pieteikumu. Attiecīgos gadījumos kompetentās iestādes var pieprasīt iesniegt apstiprinošus dokumentus un var veikt neatkarīgas pārbaudes. Kompetentajām iestādēm, izskatot pieteikumus un uzraugot atbilstību kritērijiem, ir ieteicams ņemt vērā atzītu vides vadības sistēmu, piemēram, EMAS vai EN ISO 14001 īstenošanu (piezīme: šādas vadības sistēmas ieviest nav obligāti). KRITĒRIJI 1. Baltais pigments a) Baltā pigmenta saturs (baltais neorganiskais pigments, kura atstarošanas indekss ir lielāks par 1,8): baltā pigmenta saturs krāsās ir zemāks par 38 g uz vienu sausas krāsas kārtas m vai vienāds ar 38 g uz vienu sausas krāsas kārtas m, ja necaurredzamība ir 98 %. Šī prasība neattiecas uz lakām un beicēm. Novērtēšana un pārbaude: pieteikuma iesniedzējs iesniedz deklarāciju, apliecinot, ka baltais pigments nav izmantots, vai sniedz informāciju par baltā pigmenta saturu un izkliedes apjomu (kā to paredz 6. kritērija a) punkts), kā arī iesniedz detalizētus aprēķinus, kuri apliecina atbilstību šim kritērijam. b) Titāna dioksīds: emisijas un atkritumu daudzums, kas rodas jebkura titāna dioksīda pigmenta ražošanas procesā nepārsniedz: - sēra oksīda emisijas (ko izsaka kā SO2): 300 mg uz vienu sausas krāsas kārtas m (98 % necaurredzamība), - sulfāta atkritumi: 20 g uz vienu sausas krāsas kārtas m (98 % necaurredzamība), - hlorīda atkritumi: 5 g, 9 g un 18 g uz vienu sausas krāsas kārtas m (98 % necaurredzamība), attiecīgi dabiskajam rutilam, sintētiskajam rutilam un izdedžiem. Novērtēšana un pārbaude: pieteikuma iesniedzējs iesniedz deklarāciju, apstiprinot, ka titāna dioksīds nav izmantots, vai iesniedz apliecinošus dokumentus, kuros ir norādīti minēto parametru attiecīgie emisiju līmeņi un atkritumu daudzumi, norādīts titāna dioksīda saturs ražojumā, izkliedes apjoms (kā to paredz 6. kritērija a) punkts), kā arī detalizētus aprēķinus, kas apliecina atbilstību šim kritērijam. 2. Gaistoši organiski savienojumi (GOS) GOS saturs nepārsniedz: - sienu krāsām (saskaņā ar EN 13300): 30 g/l (bez ūdens), - citām krāsām, kuru izkliedes apjoms ir vismaz 15 m/l un pārklājuma necaurredzamība sasniedz 98 %: 250 g/l (bez ūdens), - visiem pārējiem ražojumiem (tostarp krāsām, kas nav sienu krāsas un kuru izkliedes apjoms ir mazāks par 15 m/l, lakām, beicēm, grīdas pārklājumiem un grīdas krāsām, un līdzīgiem ražojumiem): 180 g/l (bez ūdens). Šajā gadījumā gaistošs organisks savienojums ir jebkurš organisks savienojums, kura viršanas punkts (vai sākotnējais viršanas punkts) normālos spiediena apstākļos ir zemāks par 250 °C vai vienāds ar 250 °C. Novērtēšana un pārbaude: pieteikuma iesniedzējs iesniedz deklarāciju par atbilstību šim kritērijam. Pieteikuma iesniedzējs visiem ražojumiem norāda GOS saturu. Attiecīgā gadījumā norāda izkliedes apjomu (kas aprēķināts saskaņā ar 6. kritērija a) punktā minētajām prasībām). 3. Gaistošie aromātiskie ogļūdeņraži (GAO) GAO saturs nepārsniedz: - sienu krāsām (saskaņā ar EN 13300): 0,15 % no ražojuma (m/m), - visiem pārējiem ražojumiem (tostarp visām pārējām krāsām, lakām, beicēm, grīdas pārklājumiem un grīdas krāsām, un līdzīgiem ražojumiem): 0,4 % no ražojuma (m/m). Šajā gadījumā gaistošais aromātiskais ogļūdeņradis ir jebkurš ogļūdeņradis, kura viršanas punkts normālos spiediena apstākļos ir zemāks par 250 °C vai vienāds ar 250 °C un kuram ir vismaz viens aromātisks kodols tā izstrādātajā struktūrformulā. Novērtēšana un pārbaude: pieteikuma iesniedzējs iesniedz deklarāciju par atbilstību šim kritērijam. Pieteikuma iesniedzējs visiem ražojumiem norāda GAO saturu. 4. Smagie metāli Ražojumos kā sastāvdaļu neizmanto šādus smagos metālus vai to savienojumus (kā atsevišķas vielas vai kā kāda izmantotā preparāta sastāvdaļas): kadmijs, svins, hroms VI, dzīvsudrabs, arsēns. Ir pieņemams, ka sastāvdaļas var saturēt nelielu daudzumu šo metālu, kas rodas no piemaisījumiem izejvielās. Novērtēšana un pārbaude: pieteikuma iesniedzējs iesniedz deklarāciju par atbilstību šim kritērijam. 5. Bīstamas vielas a) Ražojums: ražojums netiek klasificēts kā ļoti toksisks, toksisks, bīstams videi, kancerogēns, teratogēns vai mutagēns saskaņā ar Direktīvu 1999/45/EK. Novērtēšana un pārbaude: pieteikuma iesniedzējs iesniedz deklarāciju par atbilstību šim kritērijam, kā arī sastāvdaļu sarakstu un attiecīgu dokumentāciju (piemēram, dokumentus par materiāliem un drošības rādītājiem). b) Sastāvdaļas (ļoti toksiskas, toksiskas, kancerogēnas, mutagēnas, teratogēns): nav izmantota neviena sastāvdaļa (viela vai preparāts), kuru lietošanas laikā raksturo vai varētu raksturot kāds no šādiem riska apzīmējumiem (vai to kombinācijas): R23 (toksisks ieelpojot), R24 (toksisks, nonākot saskarē ar ādu), R25 (toksisks norijot), R26 (ļoti toksisks ieelpojot), R27 (ļoti toksisks, nonākot saskarē ar ādu), R 28 (ļoti toksisks norijot), R39 (ļoti nopietnu neatgriezenisku seku draudi), R45 (var izraisīt vēzi), R46 (var radīt pārmantojamus ģenētiskus defektus), R48 (ilgstoša ietekme rada nopietnu veselības bojājumu draudus), R60 (var kaitēt reproduktīvajām spējām), R61 (var kaitēt nedzimušam bērnam), saskaņā ar Padomes 1967. gada 27. jūnija Direktīvu 67/548/EEK par to normatīvo un administratīvo aktu tuvināšanu, kas attiecas uz bīstamu vielu klasifikāciju, iepakošanu un marķēšanu, un tās turpmākiem grozījumiem vai saskaņā ar Eiropas Parlamenta un Padomes 1999. gada 31. maija Direktīvu 1999/45/EK par dalībvalstu to normatīvo un administratīvo aktu tuvināšanu, kas attiecas uz bīstamu preparātu klasifikāciju, iepakošanu un marķēšanu[4], un tās turpmākiem grozījumiem. Aktīvās sastāvdaļas, kas izmantotas kā konservanti formulā un ko raksturo riska apzīmējumi R23, R24, R25, R26, R27, R28, R39 vai R48 (vai to kombinācijas), tomēr drīkst izmantot ierobežotā daudzumā līdz 0,1 % (m/m) no kopējā krāsas sastāva. Novērtēšana un pārbaude: pieteikuma iesniedzējs iesniedz deklarāciju par atbilstību šim kritērijam, kā arī sastāvdaļu sarakstu un attiecīgu dokumentāciju (piemēram, dokumentus par materiāliem un drošības rādītājiem). c) Sastāvdaļas (bīstamas videi): neviena sastāvdaļa (viela vai preparāts), kuru saskaņā ar Direktīvu 67/548/EEK vai Direktīvu 1999/45/EK lietošanas laikā raksturo vai varētu raksturot kāds no šādiem riska apzīmējumiem (vai to kombinācijas): R50 (ļoti toksisks ūdens organismiem), R51 (toksisks ūdens organismiem), R52 (kaitīgs ūdens organismiem), R53 (var izraisīt ilgstošu negatīvu ietekmi uz ūdens vidi), nepārsniedz 2,5 % no ražojuma masas. Visu to sastāvdaļu kopējais daudzums, kuras lietošanas laikā raksturo vai varētu raksturot kāds no minētajiem riska apzīmējumiem (vai to kombinācijām), nepārsniedz 5 % no ražojuma masas. Šī prasība neattiecas uz amonjaku, alkilamoniju vai alkilamīnu. Šī prasība neietekmē pienākumu īstenot prasību, kas izklāstīta iepriekš 5. kritērija a) punktā. Novērtēšana un pārbaude: pieteikuma iesniedzējs iesniedz deklarāciju par atbilstību šim kritērijam, kā arī sastāvdaļu sarakstu un attiecīgu dokumentāciju (piemēram, dokumentus par materiāliem un drošības rādītājiem). d) Alkilfenoletoksilāti (AFEO): alkilfenoletoksilātus neizmanto. Novērtēšana un pārbaude: pieteikuma iesniedzējs iesniedz deklarāciju par atbilstību šim kritērijam. e) Glikolēteri: dietilēnglikola metilēteri (DEGME, CAS 111-77-3) neizmanto. Novērtēšana un pārbaude: pieteikuma iesniedzējs iesniedz deklarāciju par atbilstību šim kritērijam. f) Izotiazolinona savienojumi: izotiazolinona savienojumu saturs ražojumā nepārsniedz 500 ppm. 5-hlor-2-metil-2H-izotiazol-3-ona (EK Nr. 247-500-7) un 2-metil-2H-izotiazol-3-ona (EK Nr. 220-239-6) (3:1) maisījuma saturs nepārsniedz 15 ppm. Novērtēšana un pārbaude: pieteikuma iesniedzējs iesniedz deklarāciju par atbilstību šim kritērijam, norādot daudzumu (ja vielas ir izmantotas). g) Formaldehīdi: brīvo formaldehīdu saturs ražojumā nepārsniedz 10 mg/kg. Formaldehīda devējus drīkst pievienot tikai tādā daudzumā, lai nodrošinātu, ka kopējais brīvo formaldehīdu daudzums nepārsniedz 10 mg/kg. Novērtēšana un pārbaude: pieteikuma iesniedzējs iesniedz deklarāciju par atbilstību šim kritērijam, norādot daudzumu (ja vielas ir izmantotas), kas noteikts saskaņā ar Merkokana metodi (skat., piemēram, RAL-UZ 102 2. papildinājumu). Bez tam formaldehīda saturu var noteikt saskaņā ar VdL-RL 03 metodi (VdL Vadlīnija 03) "Ar acetilacetona metodes palīdzību aprēķinātā formaldehīda koncentrācija tvertnē", un šajā gadījumā aprēķinātā koncentrācija nepārsniedz 100 ppm. Var izmantot citas līdzvērtīgas pārbaudes. 6. Piemērotība izmantošanai a) Izkliedes apjoms: Krāsu izkliedes apjoms (pārklājuma spējai sasniedzot 98 %) ir vismaz 8 m uz vienu ražojuma litru. Biezu dekoratīvu pārklājumu (krāsu, kas ir īpaši paredzētas trīsdimensiju dekoratīva efekta radīšanai un kam tādēļ raksturīga ļoti bieza klājuma kārta) izkliedes apjoms ir 2 m uz vienu ražojuma kilogramu. Šī prasība neattiecas uz lakām, beicēm, grīdas pārklājumiem, grīdas krāsām, materiāliem virsmas apstrādāšanai vai adhezīviem gruntējumiem. Novērtēšana un pārbaude: pieteikuma iesniedzējs un/vai tā piegādātājs(-i) iesniedz pārbaudes ziņojumu, kas sagatavots, izmantojot ISO 6504/1 metodi (Krāsas un lakas - pārklājuma spējas noteikšana - 1. daļa: Kubelkas un Munka metode baltām un gaišām krāsām) vai ISO 6504/3 metodi (3. daļa: kontrasta attiecības (necaurredzamības) noteikšana gaišām krāsām ar noteiktu izkliedes apjomu), vai (krāsām, kas ir īpaši paredzētas trīsdimensiju dekoratīva efekta radīšanai un kam raksturīga ļoti bieza klājuma kārta) NF T 30 073 metodi (vai līdzvērtīgu metodi). b) Izturība pret slapju berzi: sienu krāsām (saskaņā ar EN 13300), par kurām ir norādīts (vai nu uz ražojuma vai to pārdodot), ka tās ir mazgājamas vai tīrāmas, piemīt tāda izturība pret slapju berzi, aprēķinus veicot saskaņā ar EN 13300 un EN ISO 11998, kas atbilst 3. kategorijai vai augstākai kategorijai (nepārsniedzot 70 mikronus pēc 200 cikliem). Ja ir norādīts, ka šādas krāsas ir beržamas, to izturība pret slapju berzi atbilst 2. kategorijai vai augstākai kategorijai (nepārsniedzot 20 mikronus pēc 200 cikliem). Grīdas pārklājumu un grīdas krāsu izturība pret slapju berzi atbilst 1. kategorijai (nepārsniedzot 5 mikronus pēc 200 cikliem). Novērtēšana un pārbaude: pieteikuma iesniedzējs un/vai tā piegādātājs(-i) saskaņā ar ENISO 13300 iesniedz pārbaudes ziņojumu, kas sagatavots, izmantojot EN ISO 11998 metodi (tīrīšanas iespēju un izturības pret berzi testēšana). c) Ūdensizturība: lakām, grīdas pārklājumiem un grīdas krāsām piemīt tāda ūdensizturība saskaņā ar EN ISO 2812-1 metodi Nr. 2, ka pēc 24 stundu ilgas ūdens iedarbības un 16 stundu ilga žūšanas laikposma, nemainās krāsas tonis vai spīdums. Novērtēšana un pārbaude: pieteikuma iesniedzējs un/vai tā piegādātājs(-i) iesniedz pārbaudes ziņojumu, kas sagatavots, izmantojot ISO 2812/1 metodi Nr. 2 (krāsas un lakas - izturības pret šķidrumiem noteikšana - 1. daļa: vispārīgas metodes). d) Adhēzija: grīdas pārklājumi, grīdas krāsas un materiāli virsmas apstrādāšanai saskaņā ar EN 2409 adhēzijas noteikšanas testu iegūst vismaz 2 punktus. Novērtēšana un pārbaude: pieteikuma iesniedzējs un/vai tā piegādātājs(-i) iesniedz pārbaudes ziņojumu, kas sagatavots, izmantojot EN ISO 2409 metodi. e) Nodilums: saskaņā ar EN 13300 grīdas pārklājumu un grīdas krāsu izturība pret slapju berzi atbilst 1. kategorijai (nepārsniedzot 5 mikronus pēc 200 cikliem). Novērtēšana un pārbaude: pieteikuma iesniedzējs un/vai tā piegādātājs(-i) iesniedz pārbaudes ziņojumu, kas apliecina atbilstību šim kritērijam un kas sagatavots, izmantojot metodi, kura minēta EN 13300 (EN ISO 7784). 7. Informācija patērētājam Uz iepakojuma norāda vai iepakojumam pievieno šādu informāciju: - informāciju par izmantošanu, noklājamo virsmu un izmantošanas apstākļiem, kādiem ražojums ir paredzēts. Tostarp ieteikumus par sagatavošanas darbiem utt., piemēram, pareizu virsmas sagatavošanu, ieteikumus par [ražojuma] izmantošanu ārpus telpām (attiecīgos gadījumos) vai par vēlamo temperatūru, - ieteikumus par pielietojamiem tīrīšanas līdzekļiem un atkritumu apsaimniekošanu (ūdens piesārņojuma ierobežošanai). Šie ieteikumi ir pielāgoti attiecīgajam ražojuma veidam un attiecīgajai pielietojuma jomai, un attiecīgos gadījumos var izmantot arī piktogrammas, - ieteikumus par ražojuma uzglabāšanu pēc atvēršanas (lai ierobežotu cietos atkritumus), attiecīgā gadījumā iekļaujot ieteikumus par veicamajiem drošības pasākumiem, - ieteikumus par profilaktiskiem aizsardzības pasākumiem, kas jāveic krāsotājam, īpaši strādājot slēgtās telpās vai strādājot ar 2. kategorijas un augsta blīvuma krāsām. Šāds (vai līdzīgs) teksts: ir jānorāda uz iepakojuma vai jāpievieno iepakojumam: "Lai iegūtu sīkāku informāciju par to, kāpēc ražojumam ir piešķirts zieda marķējums, apmeklējiet Interneta mājas lapu: http://europa.eu.int/ecolabel". Novērtēšana un pārbaude: pēc pieprasījuma iesniedz ražojuma iepakojuma paraugu, kā arī attiecīgu deklarāciju par atbilstību šim kritērijam. 8. Informācija uz ekomarķējuma Ekomarķējuma 2. ailē iekļauj šādu tekstu: "labi kvalitātes rādītāji izmantošanai iekštelpās, ierobežots bīstamo vielu daudzums, zems šķīdinātāju saturs". Novērtēšana un pārbaude: pieteikuma iesniedzējs iesniedz ražojuma iepakojuma paraugu ar etiķeti, kā arī deklarāciju par atbilstību šim kritērijam. [1] OV L 237, 21.9.2000., 1. lpp. [2] OV L 5, 9.1.1999., 77. lpp. [3] OV L 214, 8.8.2001., 43. lpp. [4] OV L 200, 30.7.1999., 1. lpp.